Document ID: 32001R0077

32001R0077
L 011/14
SLUŽBENI LIST EUROPSKE UNIJE
05.01.2001.
UREDBA KOMISIJE (EZ) br. 77/2001
od 5. siječnja 2001.
o izmjeni priloga Uredbi (EZ) br. 1547/1999 i Uredbi Vijeća (EZ) br. 1420/1999 o pošiljkama određenih vrsta otpada u Albaniju, Brazil, Bugarsku, Burundi, Jamajku, Maroko, Nigeriju, Peru, Rumunjsku, Tunis i Zimbabve
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EEZ) br. 259/93 od 1. veljače 1993. o nadzoru i kontroli pošiljaka otpada koje se otpremaju unutar Europske zajednice, ulaze u ili iz nje izlaze (1), kako je zadnje izmijenjena Odlukom Komisije br. 1999/816/EZ (2), a posebno njezinim člankom 17. stavkom 3.,
uzimajući u obzir Uredbu Vijeća (EZ) br. 1420/1999 od 29. travnja 1999. o utvrđivanju jedinstvenih pravila i postupaka koji se primjenjuju na pošiljke određenih vrsta otpada u određene zemlje koje nisu članice OECD-a (3), kako je zadnje izmijenjena Uredbom Komisije (EZ) br. 1208/2000 (4), a posebno njezinim člankom 3. stavkom 5.,
budući da:
(1)
U siječnju 2000. Komisija je uputila verbalnu notu svim zemljama koje nisu članice OECD-a (kao i Mađarskoj i Poljskoj koje još ne primjenjuju Odluku OECD-a C(92) 39, završna verzija). Svrha upućene verbalne note bila je trojaka: (a) izvijestiti zemlje o novim propisima Zajednice; (b) zatražiti potvrdu njihovih stajališta izloženih u prilozima Uredbi (EZ) br. 1420/1999 i Uredbi Komisije (EZ) br. 1547/1999 od 12. srpnja 1999. o utvrđivanju kontrolnih postupaka, u skladu s Uredbom Vijeća (EEZ) br. 259/93, koji se primjenjuju na pošiljke određenih vrsta otpada u određene zemlje na koje se ne primjenjuje Odluka OECD-a C(92) 39 završna verzija (5), kako je zadnje izmijenjena Uredbom (EZ) br. 1552/2000 (6); i (c) dobiti odgovor od onih zemalja koje ga nisu dostavile 1994.
(2)
Od zemalja koje su dostavile odgovor, Brazil, Bugarska, Burundi, Jamajka, Maroko, Nigerija, Peru, Rumunjska, Tunis i Zimbabve obavijestile su Komisiju da prihvaćaju uvoz određenih vrsta otpada navedenih u Prilogu II. Uredbi (EEZ) br. 259/93 ili bez ikakvog postupka kontrole ili pak sukladno postupku kontrole koji se primjenjuje na njezine priloge III. ili IV. ili onomu koji je propisan njezinim člankom 15. Kada je riječ o ostalim vrstama otpada, zemlje su navele da ne žele dopustiti ulazak tih pošiljki.
(3)
Albanija je u odgovoru na verbalnu notu izjavila da je njezino stajalište nepromijenjeno. Međutim, potrebno je izmijeniti odredbe koje se odnose na Albaniju i uzeti u obzir novi sustav označavanja određenih vrsta otpada navedenih u Prilogu II. Uredbi (EZ) br. 259/93, kako je izmijenjena Odlukom br. 1999/816/EZ.
(4)
U skladu s člankom 17. stavkom 3. Uredbe (EEZ) br. 259/93, Odbor osnovan na temelju članka 18. Direktive Vijeća br. 75/442/EEZ od 15. siječnja 1975. o otpadu (7), kako je zadnje izmijenjena Odlukom Komisije br. 96/350/EZ (8), obaviješten je o službenom zahtjevu ovih zemalja 23. lipnja 2000. (Burundi 12. srpnja 2000.).
(5)
Kako bi se uzela u obzir novonastala situacija u ovim zemljama, nužno je istodobno izmijeniti Uredbu (EZ) br. 1420/1999 i Uredbu (EZ) br. 1547/1999.
(6)
Mjere predviđene ovom Uredbom u skladu su s mišljenjem Odbora osnovanog na temelju članka 18. Direktive 75/442/EEZ,
DONIJELA JE OVU UREDBU:
Članak 1.
Uredba (EZ) br. 1547/1999 mijenja se kako slijedi:
1.
Prilog A mijenja se kako je utvrđeno u Prilogu A ovoj Uredbi;
2.
Prilog B mijenja se kako je utvrđeno u Prilogu B ovoj Uredbi;
3.
Prilog C mijenja se kako je utvrđeno u Prilogu C ovoj Uredbi;
4.
Prilog D mijenja se kako je utvrđeno u Prilogu D ovoj Uredbi.
Članak 2.
Uredba (EZ) br. 1420/1999 mijenja se kako slijedi:
1.
Prilog A mijenja se kako je utvrđeno u Prilogu E ovoj Uredbi;
2.
Prilog B mijenja se kako je utvrđeno u Prilogu F ovoj Uredbi;
Članak 3.
Ova Uredba stupa na snagu dvadesetog dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 5. siječnja 2001.

Labels: 3
5
20